กสิกรชู‘เค-แพลน’ รับมือตลาดผันผวน
บลจ.กสิกรไทย ชู K-PLAN ช่วงตลาดผันผวน ตอบทุกเป้าหมายการลงทุน อัดโปรโมชันคุ้ม 2 ต่อในงานมันนี่ เอ็กซ์โป
17 พ.ค. 2555

บลจ.กสิกรไทย ชู KPLAN ช่วงตลาดผันผวน ตอบทุกเป้าหมายการลงทุน อัดโปรโมชันคุ้ม 2 ต่อในงานมันนี่ เอ็กซ์โป 
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ในงานมหกรรมการเงิน (มันนี่ เอ็กซ์โป) 2012 ซึ่งจะจัดขึ้นในวันที่ 17-20 พ.ค. 2555 ที่เมืองทองธานี บริษัทจะนำเสนอกองทุนเปิดเค แพลน (K-PLAN) เนื่องจากตอบโจทย์ทุกเป้าหมายการลงทุนที่แตกต่างกันได้และเหมาะกับสภาวะตลาดหุ้นไทยที่ผันผวนในตอนนี้
นอกจากนี้ หากนักลงทุนซื้อกองทุนในงานจะได้รับโปรโมชันพิเศษ 2 ต่อ โดยต่อที่ 1 รับที่ใส่สมุดบัญชีลิขสิทธิ์ Paul Frank เมื่อลงทุนตั้งแต่ 5 หมื่น–149,999 บาท และรับร่มลิขสิทธิ์ Paul Frank เมื่อลงทุน 1.5 แสน บาทขึ้นไป ทั้งนี้ยอดเงินลงทุนทุกๆ 1 แสนบาท ยังจะได้รับ Cash Back หรือคืนเงินสด 150 บาท สูงสุด 2,000 บาทต่อราย เป็นโปรโมชันสุดคุ้มต่อที่ 2 
ทั้งนี้ กลุ่มกองทุนเปิดเค แพลน มีการกระจายลงทุนที่เหมาะสม โดยกองทุน K-PLAN1 เสี่ยงต่ำเน้นลงทุนในพันธบัตรรัฐบาล หุ้นกู้และลงทุนต่างประเทศไม่เกิน 20% กองทุน K-PLAN 2 ลงทุนในหุ้นไม่เกิน 30% และกองทุน K-PLAN3 ลงทุนในหุ้น 55% ที่เหลือจะลงทุนในตราสารหนี้และอาจลงทุนในต่างประเทศได้ไม่เกิน 30% 
น.ส.ยุพาวดี กล่าวว่า บริษัทมองเศรษฐกิจไทยยังเติบโตแข็งแกร่งเห็นได้จากการที่ธนาคารแห่งประเทศไทย ออกมาปรับประมาณการเศรษฐกิจจาก 4.9% ขึ้นเป็น 6% สอดคล้องกับมุมมองบวกของบริษัท แต่ปัญหาหนี้ยุโรปที่เริ่มสร้างผลกระทบ อาจทำให้เงินของนักลงทุนต่างชาติไหลออกจากสินทรัพย์เสี่ยงเข้าสู่สินทรัพย์ปลอดภัยมากขึ้น ประกอบกับความกังวลต่อเงินเฟ้อภายในประเทศ อาจส่งผลให้หุ้นไทยผันผวนสูงขึ้นในระยะสั้น แต่บริษัทยังคงเป้าหมายดัชนีปลายปีที่ 1,250-1,300 จุด
นอกจากกลุ่มกองทุนเค แพลน ซึ่งเป็นกองทุนเด่นในงานแล้ว ยังมีกองทุนหุ้นและกองทุนต่างประเทศ รวมถึงกองทุนใหม่ที่จะขายในงาน 4 กองทุน ได้แก่ กองทุนตราสารหนี้ต่างประเทศประเภทกำหนดอายุโครงการลงทุนตั้งแต่ 3 เดือน-1 ปี ผลตอบแทนตั้งแต่ 2.75-3.9% ต่อปี ลงทุนทุกๆ 1 ล้านบาท จะได้รับเงินคืน 200 บาท และสูงสุด 4,000 บาทต่อราย